
                   1. Aniversarea a 50 de ani de la semnarea Tratatului de la Roma

                   Liderii europeni au adoptat, la 25 martie a.c., la Berlin, declaraţia care marchează 50 de ani de la semnarea Tratatului de la Roma, documentul fixând anul 2009 ca termen limită pentru soluţionarea impasului instituţional al Uniunii Europene. Cancelarul german, care asigură preşedinţia semestrială a UE, Angela Merkel, preşedintele Comisiei Europene, Jose Manuel Durao Barroso şi preşedintele Parlamentului European, Hans-Gert Poettering, au semnat documentul într-un cadru oficial, în prezenţa liderilor celor 27 de state membre UE. 

                   Declaraţia are ca scop relansarea Europei după criza instituţională provocată de respingerea Tratatului constituţional la referendumurile organizate în 2005, de Franţa şi Olanda. Declaraţia de la Berlin salută succesul celor 50 de ani de pace şi democraţie în Europa şi schiţează perspectivele de viitor şi provocările Uniunii. Documentul prevede angajamentul statelor membre de a aşeza "Europa pe baze comune reînnoite până la alegerile pentru Parlamentul European din 2009". Această menţiune indică dorinţa celor 27 de state membre de a elabora, până la această dată, un nou tratat care să înlocuiască proiectul de Constituţie respins în anul 2005. 

                   Declaraţia de la Berlin
                   "Timp de secole, Europa a fost o idee, o speranţă de pace şi de înţelegere. Această speranţă a devenit realitate. Construcţia europeană ne-a adus pace şi prosperitate. Ea a favorizat cooperarea şi depăşirea contradicţiilor. Fiecare stat membru a contribuit la unificarea Europei şi la consolidarea democraţiei şi a statului de drept. Graţie dragostei pentru libertate a popoarelor din Europa Centrală şi de Est, diviziunea nenaturală a Europei a fost depăşită. Odată cu elaborarea construcţiei europene, am tras învăţămintele din istoria noastră tragică şi din confruntările noastre sângeroase. Astăzi, trăim împreună ca niciodată în trecut. 

                   Noi, cetăţeni şi cetăţene ai Europei, suntem uniţi pentru o situaţie mai bună. Realizăm idealul nostru comun în cadrul Uniunii Europene. Pentru noi, fiinţa umană este esenţa, demnitatea sa inviolabilă, drepturile sale inalienabile, bărbaţii şi femeile au drepturi egale. Aspirăm la pace şi libertate, la democraţie şi la idealul statului de drept, la respect mutual şi responsabilitate, la toleranţă, justiţie şi solidaritate. Modul nostru de trai şi cooperare în interiorul Uniunii Europene este unic. El se reflectă în coexistenţa democratică a statelor membre şi a instituţiilor europene. Uniunea Europeană are ca fundament egalitatea în drepturi şi solidaritatea. În acest mod realizăm o conciliere între interesele statelor membre. 

                   Noi păstrăm identitatea şi tradiţiile diverse ale statelor membre. Deschiderea frontierelor şi diversitatea limbilor, culturilor, şi regiunilor alcătuiesc bogăţia noastră. Există numeroase obiective pe care nu le putem atinge decât împreună. Uniunea, statele membre, regiunile şi comunele acestora împărtăşesc această sarcină. 

                   Ne confruntăm cu numeroase provocări, care depăşesc frontierele naţionale. Răspunsul nostru acordat acestor provocări este Uniunea Europeană. Numai împreună putem păstra pentru viitor modelul nostru european de societate pentru binele tuturor cetăţenilor şi cetăţenelor Uniunii Europene. Acest model european asociază reuşita economică şi solidaritatea socială. Piaţa unică şi moneda euro ne fac puternici. Putem astfel, cu respectarea valorilor noastre, să facem faţă internaţionalizării tot mai pronunţate a economiei şi unei concurenţe din ce în ce mai puternice pe pieţele internaţionale. 

                   Vom lupta împreună împotriva terorismului şi a crimei organizate. În această luptă, vom proteja drepturile şi libertăţile individuale. Nu trebuie să mai lăsăm niciodată vreo şansă rasismului şi xenofobiei. Ne asumăm angajamentul de a rezolva în mod paşnic conflictele mondiale şi de a face astfel încât oamenii să nu mai fie victime ale războiului, terorismului şi violenţei. Uniunea Europeană promovează libertatea şi dezvoltarea. Dorim reducerea sărăciei, a foametei şi a bolilor. Dorim să păstrăm un rol activ în acest domeniu. 

                   Dorim să progresăm împreună în ceea priveşte politica energetică şi protecţia climei şi să contribuim la înlăturarea ameninţării pe care schimbarea climatică o reprezintă pentru noi. (...) Uniunea Europeană va continua promovarea democraţiei, a stabilităţii şi prosperităţii dincolo de frontierele sale. Construcţia europeană a transformat visul generaţiilor trecute în realitate. Istoria noastră ne obligă să păstrăm această şansă pentru generaţiile viitoare. Din acest motiv, noi trebuie să reînnoim în mod constant arhitectura politică a Europei în funcţie de realităţi. Din acest motiv, la 50 de ani de la semnarea Tratatului de la Roma, împărtăşim obiectivul de a aşeza Uniunea Europeană pe noi baze instituţionale comune, până la alegerile pentru Parlamentul European din 2009. Căci noi ştim bine: Europa este viitorul nostru comun".

*

                   Potrivit analiştilor, Uniunea Europeană, care a aniversat, la 25 martie a.c., 50 de ani de la semnarea Tratatului său fondator, face obiectul admiraţiei lumii întregi, însă este puţin apreciată în interiorul propriilor sale graniţe. În cei 50 de ani care au trecut de când şase state au semnat Tratatului de la Roma, care punea bazele Comunităţii Economice Europene, membrii blocului comunitar, astăzi în număr de 27, s-au bucurat aproape neîntrerupt de pace, prosperitate şi o stabilitate nemaiîntâlnită în istoria lor. 

                   După două războaie izbucnite în Europa, care au marcat prima jumătate a secolului XX, Franţa şi Germania s-au împăcat în cadrul "celei mai strânse uniuni realizate vreodată", care a înlocuit conflictele armate cu negocierile pe tema preţurilor produselor agricole şi a cotelor de pescuit. "Uniunea Europeană este exemplul cel mai de succes al unei schimbări paşnice de regim, în vremurile noastre. În fiecare colţ al continentului, oamenii trăiesc mai bine şi sunt mai liberi decât în urmă cu o jumătate de secol", consemna recent istoricul Timothy Garton Ash, de la Universitatea din Oxford.  

                   După prăbuşirea comunismului, simbolizată de căderea Zidului Berlinului, în anul 1989, o regiune divizată de Războiul Rece a căpătat coeziune sub aspectul unei comunităţi de democraţii, graţie în special standardelor politice ale UE şi normelor sale economice. 

                   Piaţa comună, înfiinţată la 25 martie 1957 de Germania, Franţa, Italia, Olanda, Belgia şi Luxemburg, s-a extins mai întâi prin integrarea Marii Britanii, Irlandei şi Danemarcei, în 1973, apoi a fostelor state guvernate de dictaturi - Grecia, Spania şi Portugalia - în anii '80. Au urmat fostele ţări neutre Suedia, Finlanda şi Austria, scoase din uitarea politică a Războiului Rece, în 1995, şi apoi marea extindere către est, prin aderarea a opt state foste sovietice, alături de Cipru şi Malta, în 2004 şi 2007. 

                   Uniunea Europeană are, astăzi, o populaţie de 490 de milioane de locuitori şi o economie de dimensiunile celei a Statelor Unite. Treisprezece state comunitare folosesc o monedă unică, euro, ceea ce determnă o integrare mai adâncă a pieţei unice, în care companiile, oamenii şi capitalul circulă liber. Un alt grup de state fac parte din spaţiul Schengen, al frontierelor deschise, unde circulaţia este permisă fără paşaport, şi care urmează să fie extins, la sfârşitul acestui an, la majoritatea noilor membri estici ai blocului comunitar. 

                   Alte ţări aşteaptă, încă, să se integreze în Uniunea Europeană. Croaţia şi Turcia au demarat negocierile de aderare, iar toate statele din vestul Balcanilor, la fel ca şi Ucraina, Belarus şi Georgia, aspiră să facă parte din blocul comunitar. 

                   Caracterul unic al Uniunii Europene este dat de faptul că aceasta nu este nici un stat-mamut federal, nici o simplă organizaţie internaţională. Ea este dotată cu o Comisie executivă, abilitată să propună proiecte legislative şi să se asigure că regulile sunt aplicate uniform de toţi membrii, un Parlament ales direct care împarte puterea legislativă în multe domenii cu guvernele naţionale şi o Curte de Justiţie care soluţionează diferendurile. Alte organizaţii regionale, precum Uniunea Africană sau blocul comercial latino-american "Mercosur" copiază modelul european. 

                   Cu toate acestea, ritmul şi direcţia integrării au fost frânate de la începutul anilor '90, de votul electoratului din mai multe state membre, consultat în această privinţă. Danemarca a votat în 1992 împotriva Tratatului de la Maastricht, referitor la Uniunea economică şi monetară, dar l-au susţinut un an mai târziu. Irlanda a respins, în anul 2000, Tratatul de la Nisa, menit să adapteze instituţiile europene la viitoarea extindere, dar l-au votat la al doilea referendum. Atât danezii cât şi suedezii au votat împotriva aderării la zona euro, iar francezii şi olandezii au provocat o adevărată criză de încredere în anul 2005, când au respins un proiect de Constituţie menit să doteze UE cu o conducere mai puternică şi un sistem de luare a deciziilor mai corect. 

                   Francezul Jean Monnet, unul dintre fondatorii unităţii europene de după cel de-al doilea război mondial, şi-a dat seama că unirea politică ar fi o operă dificil de realizat. În schimb, el a imaginat un proces de integrare economică, menită să aducă naţiunile europene la un numitor comun şi care să ducă, în timp, la o uniune politică. Împreună cu Robert Schuman, ministrul francez de externe de la acea dată, el a creat Comunittaea Europeană a Cărbunelui şi Oţelului, în anul 1951, subordonând unui management supranaţional cele două resurse-cheie care dăduseră naştere celor două războiale mondiale. 

                   Entuziasmul pentru construcţia europeană, care a fost întotdeauna un proiect al elitelor, tinde însă să scadă. Un sondaj de opinie paneuropean, realizat în anul 2006, după o perioadă marcată de o rată mare a şomajului şi o creştere economică lentă, a relevat faptul că puţin sub jumătate din cetăţeni consideră că aderarea la UE a fost benefică pentru ţara lor, legând în mod direct acest lucru de factorul economic. În cazul în care criteriile de apreciere se vor menţine, ideea de Uniune Europeană ar trebui să se reafirme, datorită unei recente creşteri economice în blocul comunitar. 

                   2. Criza iraniană

                   Iranul îşi va limita parţial cooperarea sa cu Agenţia Internaţională pentru Energie Atomică, a anunţat, purtătorul de cuvânt al Guvernului iranian, după adoptarea noilor sancţiuni de către Consiliul de Securitate al ONU. "Ca urmare a deciziei Parlamentului de a limita cooperarea Iranului cu AIEA, ţara noastră a decis să limiteze parţial această cooperare până când dosarul nuclear iranian va fi transferat Consiliului de Securitate prin intermediul acestei agenţii", a declarat purtătorul de cuvânt, Gholamhossein Elham. El a explicat că Iranul a acceptat în urmă cu patru ani un aranjament subsidiar la Tratatul de neproliferare nucleară care constrânge Republica Islamică să declare toate deciziile privind construcţia noilor instalaţii nucleare. „Iranul a decis să revină la situaţia anterioară, respectiv la anunţarea AIEA despre existenţa acestor instalaţii numai cu şase luni înainte de a le pune în funcţiune”, a afirmat el. 

                   Consiliul de Securitate al ONU a votat o nouă rezoluţie, 1747, care a extins sancţiunile la adresa Iranului cuprinse în Rezoluţia nr. 1737 din decembrie 2006, adoptată după refuzul regimului de la Teheran de a-şi suspenda activităţile de îmbogăţire şi retratare a uraniului. "Rezoluţia 1747 este inacceptabilă şi inaplicabilă", a afirmat Allaeddine Boroujerdi, preşedintele Comisiei de Afaceri Externe din Legislativul iranian. 

                   Cei cinci membri permanenţi ai Consiliului de Securitate ONU (SUA, China, Rusia, Franţa, Marea Britanie), alături de Germania, au insistat ca abordarea Consiliului de Securitate să se manifeste în sensul exercitării unei presiunii treptate asupra Iranului, pentru a-l determina să-şi înceteze activităţile nucleare şi a-l readuce la masa negocierilor. Măsurile avute în vedere includ un embargou asupra cumpărării de arme din Iran şi restricţii voluntare în ceea ce priveşte vânzarea de arme către această ţară, restricţii financiare şi comerciale, ca şi asupra călătoriilor anumitor personalităţi iraniene cu legături cu programul nuclear. 

                   De un an şi jumătate, autorităţile iraniene s-au adresat Parlamentului de fiecare dată pentru a contracara deciziile marilor puteri, în special atunci când dosarul nuclear iranian a fost trimis Consiliului de Securitate sau Consiliul a adoptat sancţiuni. Parlamentul a votat mai multe legi pentru a obliga Guvernul iranian să suspende aplicarea protocolului adiţional al TNP, să reia îmbogăţirea uraniului la începutul anului 2006 sau să revizuiască, după votarea Rezoluţiei 1737, cooperarea cu AIEA. 

                   Pe de altă parte, impasul generat de ambiţiile nucleare ale Iranului ar trebui rezolvat exclusiv prin metode paşnice, au apreciat liderii rus şi chinez, într-o declaraţie semnată la Moscova. "Rusia şi China subliniază că problema nucleară iraniană ar trebui rezolvată exclusiv prin metode paşnice şi negocieri", au precizat preşedintele chinez Hu Jintao şi liderul rus Vladimir Putin, într-o declaraţie comună semantă cu ocazia vizitei liderului de la Beijing în capitala rusă. "Rusia şi China îndeamnă Iranul să facă toţi paşii necesari pentru a respecta rezoluţiile adecvate ale Consiliului de Securitate al ONU şi AIEA. Credem că Iranul (...) are dreptul de a produce energie nucleară în scopuri paşnice, cu respectarea tuturor obligaţiilor asumate potrivit Tratatului de Neproliferare”, au precizat ei.

*

                   Miniştrii de Externe din Uniunea Europeană, reuniţi la Bremen, au adoptat o declaraţie care denunţă capturarea celor 15 militari britanici, la 23 martie a.c., de către Iran. Uniunea Europeană a solicitat Iranului eliberarea imediată şi necondiţionată a celor 15 militari britanici, avertizând, în caz contrar, cu luarea de măsuri adecvate. UE a anunţat că sprijină declaraţiile premierului britanic Tony Blair, conform cărora cei 15 militari nu se aflau în apele teritoriale ale Iranului, atunci când au fost capturaţi. 

                   Şeful diplomaţiei UE, Javier Solana, a precizat că va menţine legătura cu autorităţile iraniene, în vederea soluţionării acestei probleme. Înaltul oficial european a menţionat că a discutat deja cu negociatorul şef al Iranului pe probleme nucleare, Ali Larijani, şi cu ministrul de externe iranian, Manouchehr Mottaki, şi că ar dori să intre în contact şi cu preşedintele acestei ţări, Mahmoud Ahmadinejad. “Liderii Iranului trebuie să înţeleagă faptul că nu este vorba despre o problemă bilaterală între ei şi Marea Britanie şi că orice i se întâmplă unui cetăţean UE se întâmplă întregii Uniuni”, a declarat Javier Solana. 

                   Totodată, în comunicat, miniştrii de externe ai UE au cerut Iranului să ofere Guvernului de la Londra informaţii despre locul în care se află cei 15 militari şi să ofere diplomaţilor britanici accesul către aceştia.
                   De asemenea, preşedinţia germană a UE a solicitat eliberarea imediată a militarilor. Consiliul de Securitate ONU a adoptat, la rândul său, o declaraţie care exprimă profunda preocupare a ţărilor membre şi a relua apelurile deja formulate, referitoare la o rezolvare promptă a problemei.

                   Premierul britanic, Tony Blair, a declarat în Parlamentul britanic  că arestarea marinarilor britanici a fost ilegală. "Aceste cadre erau într-o misiune de patrulare în apele irakiene în baza unui mandat ONU. Abordarea şi verificarea unui vas comercial a fost o acţiune de rutină. Nu a existat nici un fel de justificare pentru arestarea lor. A fost complet inacceptabil, greşit şi ilegal", a apreciat el. "Speram că vom asista la eliberarea lor imediată. Acest lucru nu s-a întâmplat. A venit momentul acum să intensificăm presiunile diplomatice şi internaţionale pentru ca guvernul iranian să înţeleagă poziţia de totală izolare în care se află în această chestiune", a mai afirmat premierul britanic.

                   Ministrul de externe a anunţat că Marea Britanie suspendă contactele bilaterale cu Iranul până la eliberarea personalului naval arestat. "Trebuie să ne concentrăm în această fază toate eforturile bilaterale pe rezolvarea acestei chestiuni. Vom impune deci o suspendare a tuturor celorlalte contacte oficiale bilaterale cu Iranul până la rezolvarea situaţiei", a declarat Margaret Beckett. Potrivit unui purtător de cuvânt de la Foreign Office, acest lucru ar urma să implice măsuri precum suspendarea misiunilor comerciale şi neacordarea de viză oficialităţilor iraniene.
                   3. Politica SUA privind Irakul

                   Senatul american a aprobat data de 31 martie 2008 drept termen-limită pentru retragerea trupelor americane combatante din Irak. Senatul american a respins, cu 50 de voturi pentru şi 48 împotrivă, un amendament al parlamentarilor republicani, care ar fi înlăturat o prevedere privind retragerea trupelor americane din Irak din cadrul unui proiect de lege de finanţare a războiului din această ţară. Potrivit amendamentului respins, care constituie încă obiectul unor dezbateri, Statele Unite ar trebui să înceapă o retragere progresivă a trupelor în cursul acestui an.

                   Votul a determinat Administraţia americană să ameninţe cu exercitarea dreptului de veto al Preşedintelui George W. Bush, care va respinge această lege. "Sperăm ca preşedintele mai degrabă să înţeleagă că vrem să lucrăm cu el pentru a ajunge la un compromis", a precizat liderul democraţilor din Senat, Harry Reid, făcând referire la exercitarea dreptului de veto. 

                   Votul Senatului american survine după adoptarea de către Camera Reprezentanţilor, cu 218 de voturi pentru şi 212 contra, a unei legi care stabileşte data de 31 august 2008 drept termen-limită pentru retragerea din Irak. 

                   Harry Reid a anunţat că negocierile finale între Camera Reprezentanţilor şi Senat vor avea loc după vacanţa de primăvară a parlamentarilor americani. Potrivit analiştilor, democraţii încearcă să constituie o baza solidă pentru poziţia lor, dar ei sunt totuşi departe de a înregistra 2/3 din membrii Congresului, reprezentând numărul necesar de voturi pentru respingerea unui veto al Preşedintelui american. Decizia senatorilor vine după anunţarea rezultatelor unui sondaj efectuat de institutul “Pew Research Center”, majoritatea cetăţenilor americani (59%) declarându-se în favoarea unei legi care să prevedă retragerea trupelor americane din Irak până în 31 august 2008, variantă susţinută de Camera Reprezentanţilor.

                   În acelaşi timp, votul din Senatul american coincide cu efectuarea unor exerciţii militare ale SUA în Golful Persic cu o desfăşurare de forţe nemaiîntâlnită în regiune de la invadarea Irakului în 2003. "Navele americane vor desfăşura manevre antisubmarine şi antimine şi vor derula exerciţii militare, simulând atacuri împotriva altor vase de luptă", a declarat comandantul portavionului USS Dwight Eisenhower, Dan Cloyd. El a declarat că intruziunile navale şi aeriene ale armatei iraniene în afara apelor teritoriale ale Iranului reprezintă un motiv de îngrijorare, dar deplasarea celor două portavioane în regiune nu este menită să exercite presiuni asupra regimului de la Teheran şi nu este un indiciu privind iminenţa unui conflict armat. 
"Avem interesul să stabilizăm şi să securizăm Golful, iar Statele Unite continuă să le arate aliaţilor lor din regiune că sunt buni parteneri", a adăugat el. 

                   La o reuniune cu membrii Partidului Republican din Camera Reprezentanţilor, Preşedintele american a vorbit despre unitatea din tabăra republicană în ceea ce priveşte atitudinea faţă de solicitările de retragere a forţelor armate din Irak. "Suntem uniţi în a spune foarte clar că atunci când avem trupe care stau în calea răului ne aşteptăm ca aceste trupe să primească finanţarea necesară." "Atunci când comandanţii militari trebuie să ia decizii dificile ne aşteptăm să nu existe niciun impediment în calea acestor decizii şi ne aşteptăm la o atitudine înţeleaptă a Congresului atunci când ia decizii cu privire la felul în care sunt cheltuiţi banii publici", a afirmat Preşedintele George W. Bush. 

                   4. Situaţia din Orientul Mijlociu

                   Responsabilul Uniunii Europene pe probleme de politică externă, Javier Solana, a afirmat că au apărut semne de speranţă în ceea ce priveşte relansarea procesului de pace din Orientul Mijlociu. Cu ocazia unei reuniuni neoficiale a miniştrilor de externe din cele 27 de ţări ale Uniunii Europene, J. Solana a declarat că, după o perioadă îndelungată de obstrucţionare reciprocă, Liga Arabă şi guvernul israelian dau semne că doresc să abordeze o poziţie mai constructivă. 

                   După reuniunea de la Riad a Ligii Arabe, Javier Solana a abordat un ton ceva mai optimist în ceea ce priveşte procesul de pace. Lăudând eforturile Ligii Arabe de a relansa o iniţiativă de pace referitoare la Israel, precum şi ceea ce el a numit "reacţia constructivă a guvernului israelian", Javier Solana a apreciat că cele două părţi par dispuse să construiască dinamica necesară pentru soluţionarea acestei crize, vechi de decenii. "Trăim timpuri când putem spune că avem dreptul să sperăm că vom merge înainte pe calea procesului de pace. Este foarte important ca Europa să părticipe la menţinerea acestei speranţe. Nu spun că mâine va fi pace, ci doar că mergem în această direcţie", a afirmat responsabilul UE. J Solana a declarat că Uniunea Europeană a lăsat o portiţă deschisă pentru noul guvern de unitate naţională din teritoriile palestiniene, chiar dacă acesta nu a îndeplinit cererile privind renunţarea la violenţă şi recunoaşterea Israelului. El a afirmat că unii dintre membrii Cabinetului, cum ar fi miniştrii finanţelor sau de externe, sunt vechi prieteni ai Uniunii Europene, cu care trebuie păstrate relaţiile. Însă miniştrii de externe ai Uniunii au afirmat că în proiectul de ajutor financiar pentru teritoriile palestiniene nu va fi cuprins şi Guvernul de la Ramallah, pentru ca statele membre ale UE să evalueze intenţiile noului cabinet. Anul trecut, Uniunea Europeană a trimis circa un miliard de dolari în teritoriile palestiniene, banii fiind primiţi de peste 150 de mii de familii sărace. 

*

                   Secretarul american de Stat Condoleezza Rice a apreciat că încă nu a venit momentul propice pentru negocieri între oficialii israelieni şi palestinieni, pe tema statutului final al teritoriile palestiniene. 

                   Consiliul pentru Drepturile Omului din cadrul ONU a criticat autorităţile israeliene pentru că ar fi obstrucţionat activitatea echipelor de anchetă trimise pentru examinarea situaţiei din teritoriile palestiniene. Membrii Consiliului au adoptat o rezoluţie care menţionează, cu regret, că "Israelul, puterea ocupantă (...) a obstrucţionat trimiterea unor misiuni de anchetă urgentă decise în cursul a două sesiuni extraordinare ale Consiliului, consacrate situaţiei din teritoriile palestiniene". 

                   Rezoluţia solicită preşedintelui Consiliului pentru Drepturile Omului, ambasadorul mexican Luis Alfonso de Alba, şi Înaltului comisar ONU pentru drepturile omului, Louise Arbour, să informeze Consiliul în cadrul viitoarei sesiuni din iunie a.c. despre eforturile lor pentru asigurarea implementării rezoluţiilor care au decis trimiterea în teren a misiunilor de anchetă, "cât şi despre respectarea celor două rezoluţii de către Israel, puterea ocupantă". 

                   Ambasadorul Israelului, Itzhak Levanon, s-a declarat împotriva rezoluţiei pe care a numit-o "departe de realitate, politizată". Rezoluţia privind relansarea iniţiativei de pace arabe cu Israelul a fost adoptată în unanimitate, la 28 martie a.c., de către liderii arabi la summit-ul de la Riyadh. În document se reafirmă că "pacea corectă şi globală în regiune nu poate fi realizată decât prin intermediul unei retrageri totale israeliene din teritoriile palestiniene şi arabe ocupate, inclusiv din Podişul Golan şi teritoriile din sudul Libanului". În rezoluţie se mai apreciază că acest proces trebuie să "ducă la o rezolvare echitabilă a problemei refugiaţilor palestinieni, în conformitate cu rezoluţia Adunării generale a ONU 194 din 1948 şi la refuzul colonizării sub orice formă, precum şi la crearea unui stat palestinian independent şi suveran, cu capitala la Ierusalimul de Est". 

                   Liderii arabi au decis să lanseze un apel direct Guvernului israelian şi tuturor israelienilor, pentru a accepta planul arab de pace, adoptat la Beirut, în 2002. Şefii statelor arabe au reafirmat invitaţia către Guvernul israelian şi toţi israelienii, să accepte iniţiativa arabă de pace şi să profite de ocazia din prezent, pentru a relua procesul de negocieri directe şi serioase pe toate planurile. 

                   Vicepremierul israelian Shimon Peres a declarat că Israelul refuză să accepte necondiţionat iniţiativa arabă de pace, subliniind necesitatea negocierilor. "Există un singur mod de a depăşi divergenţele, şi acela este negocierea. Este imposibil ca cineva să spună: trebuie să acceptaţi ca atare ceea ce vi se propune. Dacă Israelul acceptă această iniţiativă, negocierile nu vor mai avea nici un sens", a afirmat el. 

                   Israelul doreşte o serie de modificări în privinţa clauzelor care se referă la dreptul refugiaţilor palestinieni de a se întoarce în teritoriile lor şi la frontierele viitorului stat palestinian. "Nu există alternativă la aceste negocieri (...) Printr-o directivă, nici arabii şi nici noi nu vom ajunge la vreun rezultat", a declarat S. Peres. Oficialii israelieni apreciază că planul arab pentru pace ar putea fi punct de plecare pentru negocieri, dacă el specifică faptul că refugiaţii se întorc în zonele controlate de palestinieni şi nu în Israel, ipoteză respinsă de Egipt şi Liga Arabă. 

                   5. Reuniunea Consiliului Ecofin
                   Miniştrii de finanţe din ţările membre ale Uniunii Europene s-au reunit la Bruxelles pentru discutarea unor măsuri vizând integrarea economiilor celor 27 de state. 
                   Consiliul Ecofin a ajuns la un acord politic pentru crearea Zonei Unice de Plăţi Euro (SEPA) pe teritoriul statelor membre ale UE. SEPA va reduce costurile consumatorului de rând şi va impulsiona intrarea de noi entităţi pe piaţă, oferind servicii de plată, ca, de exemplu, cele pentru telefonia mobilă. Experţii Băncii Centrale Europene apreciază că această mişcare va exploata din plin beneficiile monedei unice prin încurajarea competiţiei transfrontaliere în oferirea de servicii şi va duce la o creştere economică considerabilă. SEPA va permite celor 490 de milioane de cetăţeni ai UE să folosească orice card de credit sau debit în afara ţării lor, autorizând în acelaşi timp debitele directe în interiorul Uniunii, toate dintr-un singur cont bancar.
                   Importanţa creării SEPA a fost explicată de preşedintele BCE, Jean-Claude Trichet, care declara, recent, că, după introducerea euro, SEPA reprezintă un alt pas istoric în unificarea Europei. Lansarea SEPA este aşteptată pentru ianuarie 2008 şi va costa băncile celor 27 de state câteva miliarde de euro care vor fi folosite pentru schimbarea sistemelor bancare naţionale. 
                   "Este vorba despre un progres efectiv în procesul de integrare financiară la nivel european", a afirmat ministrul german al finanţelor, Peer Steinbrueck. Comisia Europeană, care a propus introducerea reglementărilor, estimează că înfiinţarea SEPA va determina reducerea costurilor la nivelul economiei europene cu o sumă cuprinsă între 50 de miliarde de euro şi 100 de miliarde de euro anual, preţul unei tranzacţii transfrontaliere coborând la acelaşi nivel cu una efectuată la nivel local. 

                   Noul sistem de plăţi pan-european are la bază standarde tehnice comune şi va permite noilor jucători de pe piaţă să ofere servicii de plăţi transfrontaliere, care concurează cu ofertele băncilor internaţionale. De asemenea, implementarea noilor reguli va contribui la dezvoltarea serviciilor de plăţi moderne. Banca Centrală Europeană a afirmat că acest proiect va genera beneficii suplimentare, întrucât încurajează concurenţa internaţională la nivelul serviciilor oferite. Acordul miniştrilor europeni este însoţit de o clauză care prevede reanalizarea reglementărilor în termen de trei ani. 

                   "Implementarea unui sistem de plăţi mai eficient şi mai competitiv va mai însemna că cetăţenii europeni vor plăti mai puţin pentru serviciile bancare, ale căror costuri medii se plasează între 34 de euro şi 252 de euro anual, la nivelul Uniunii Europene", au explicat oficialii Comisiei Europene. Reglementările vor intra în vigoare în a doua jumătate a anului 2009 şi se vor aplica tuturor statelor blocului comunitar şi tuturor valutelor. 

                   O altă măsură pe care miniştrii Ecofin erau aşteptaţi să o adopte se refera la limitarea posibilităţilor folosite de autorităţile naţionale de supraveghere de a împiedica grupuri străine să preia bănci sau firme de asigurare. Măsura în cauză prevede o modificare a regulilor bancare ale UE şi le va permite autorităţilor să blocheze o fuziune doar în baza a cinci motive specifice, în locul criteriilor actuale de risc prudent.

                   Comisia Europeană, care autorizase această măsură, doreşte ca fuziunile bancare transfrontaliere să constituie o piaţă de capital unică mai coerentă, mai eficientă şi mai ieftină pentru a putea concura pe piaţa mondială. Actualitatea acestei măsuri este derivată din manevrele de mare amploare reluate pe piaţa europeană: două bănci olandeze, ABN Amro şi ING şi-au exprimat dorinţa de a fuziona cu alte instituţii din domeniu, provocând mişcări speculative puternice pe bursele europene. Miniştrii de finanţe au ajuns la un acord asupra acestei iniţiative care va clarifica criteriile de evaluare ale fuziunilor pentru a preveni măsurile protecţioniste ale autorităţilor de control naţionale, similare celor observate anul trecut în Italia şi Polonia.

*
                   Reuniunea Ecofin a fost precedată, conform tradiţiei, de reuniunea Eurogrup, format din miniştrii finanţelor din cele 13 ţări ale zonei euro. Cei 13 miniştri care s-au întâlnit la Bruxelles au încheiat întrevederea cu declaraţii în care au reiterat starea bună a economiei europene şi şi-au exprimat optimismul asupra perspectivelor existente. "Creşterea economică din zona euro rămâne puternică atât pe termen scurt, cât şi pe cel mediu, începând să se extindă către toate sectoarele", a afirmat preşedintele Eurogrup, primul-ministru luxemburghez Jean-Claude Juncker. Miniştrii Eurogrup au menţionat, de asemenea, că variaţiile bursiere de la sfârşitul lunii martie nu au avut un impact negativ asupra economiei europene.
                   Comisarul european pentru afaceri economice şi monetare, Joaquin Almunia, a declarat după reuniune că "volatilitatea de pe bursele internaţionale nu constituie un motiv suficient pentru revizuirea scenariilor asupra evoluţiilor economiei din ţările zonei euro". Comisarul european prevede o creştere de 2,4% pentru ţările din zona euro în anul 2007, după ce anul trecut creşterea înregistrată a fost de 2,7%.

                   6. Raportul Parlamentului European privind statutul provinciei Kosovo

                   Parlamentul European a adoptat un raport care sprijină propunerile emisarului special al Naţiunilor Unite privind Kosovo, Martti Ahtisaari, privind statutul final al provinciei Kosovo, adăugând totodată, o serie de propuneri. Europarlamentarii au precizat că “o suveranitate supravegheată de comunitatea internaţională este cea mai bună soluţie pentru asigurarea obiectivelor de pace şi autonomie a acestui teritoriu”. Raportul reafirmă perspectiva europeană pentru Kosovo şi Serbia, şi cere UE să joace un rol central în negocierile internaţionale pentru ajungerea la un statut final. 

                   Conform propunerilor emisarului special al ONU, Martti Ahtisaari, provincia va putea beneficia de suveranitate parţială, cum ar fi dreptul de a deveni membru în organizaţiile internaţionale, însă nu şi de dreptul la independenţă. Documentul menţionează o serie de propuneri referitoare la această zonă, printre care prezenţă internaţională în Kosovo, cu o definire clară a rolului şi mandatului său; respectarea pe deplin a drepturilor omului; menţinerea caracterului multietnic în provincia separatistă, cu protecţia siturilor culturale şi religioase; stabilirea unei Forţe de Securitate pentru Kosovo, limitate, interne şi multietnice; garanţii internaţionale pentru integritate teritorială din partea tuturor statelor vecine. 

                   Referindu-se la temerile formulate în special de Rusia, conform cărora garantarea oricărei forme de independenţă pentru Kosovo ar exacerba alte tensiuni separatiste în lume, raportul "subliniază că soluţia pentru Kosovo nu va stabili un precedent şi că nu este în nici un fel comparabilă cu situaţia din alte zone de conflict care nu se află sub administrare ONU". 

                   Europarlamentarii consideră, totodată, că "pe termen lung, soluţia privind viitorul statut al provinciei Kosovo este legată de perspectiva aderării acesteia şi a Serbiei la Uniunea Europeană, împreună cu toţi vecinii lor, deoarece viitorul Balcanilor de Vest trebuie să fie în Uniunea Europeană". Raportul subliniază faptul că statele membre ar trebui să adopte o poziţie comună în privinţa problemei Kosovo, prin adoptarea şi menţinerea unei poziţii comune în forurile internaţionale, în special în Consiliul de Securitate al ONU. 

                   Parlamentul European consideră, totodată, că "Uniunea Europeană ar trebui să deţină un rol decisiv în stabilirea condiţiilor finale ale statutului", solicitând adoptarea unui acord care să faciliteze acordarea de vize cetăţenilor din Kosovo, pentru a facilita călătoriile lor în Uniunea Europeană. Raportul menţionează de asemenea că “Parlamentul este pregătit să pună la dispoziţie resursele adiţionale necesare pentru a finanţa viitoarea desfăşurare a Misiunii Europene pentru Politica de Securitate şi Apărare în Kosovo”.

*
                   Comisia Europeană estimează că implementarea planului Ahtisaari privind viitorul provinciei Kosovo va costa UE peste un miliard de euro, în perioada 2007 - 2009, şi are în vedere organizarea unei conferinţe a donatorilor, la jumătatea anului 2007. Oficialii europeni au recunoscut, în acelaşi timp, că misiunea de supraveghere a provinciei pe calea ei către suveranitatea deplină, pe care UE o va prelua de la ONU, va fi riscantă, în condiţiile acestei schimbări de statut. "Perioada de tranziţie de 120 de zile, între ONU şi UE, va fi extrem de sensibilă, atât pe plan politic cât şi de securitate", au apreciat Înaltul reprezentant UE pentru Politică Externă, Javier Solana, şi comisarul pentru Extindere, Olli Rehn. “În timpul acestor 120 de zile, ar putea apărea o contestare a autorităţii MINUK (forţa interimară a ONU în Kosovo), iar extremiştii din ambele tabere ar putea provoca tulburări şi îndemna comunităţile să părăsească provincia Kosovo”, au avertizat oficialii europeni. 

                   În aceste condiţii, UE se pregăteşte să trimită în Kosovo cea mai importantă misiune din istoria sa, formată din 1.500 de poliţişti şi magistraţi, printre care se numără şi membrii unei unităţi anti-revoltă formată din 450 de persoane. Acestora li se va adăuga personalul angajat în cadrul biroului Înaltului reprezentant UE la Priştina, mandatat să vegheze asupra respectării planului Ahtisaari. 

                   Noul guvernator al provinciei va dispune de un buget de 14 milioane de euro pe an, iar UE estimează că în total, nevoile financiare ale unui Kosovo independent se vor ridica la cifra de 1,5 miliarde de euro. În plus, comunitatea internaţională se va angaja să plătească şi datoria provinciei faţă de Serbia, în valoare de 840 de milioane de euro. 

                   În pofida presiunilor Rusiei, care se opune planului Ahtisaari, UE sprijină o rezoluţie rapidă privind viitorul Kosovo, în Consiliul de Securitate ONU, deşi unele state membre au formulat unele obiecţii cu privire la soluţia emisarului ONU. Deşi toate statele membre UE au aprobat, oficial, planul ONU, unele dintre ele, printre care Grecia, Spania, Slovacia, Slovenia şi România, şi-au exprimat temerile că soluţia în problema Kosovo ar putea alimenta instabilitatea din Balcani sau ar încuraja mişcările separatiste şi solicitările privind mai multe drepturi acordate minorităţilor. 

